SKRIFTLIG FORESPØRGSEL P-1085/01

af Olle Schmidt (ELDR) til Kommissionen

(26. marts 2001)

Om: Hjælp til ofrene for orkanen Mitch

Efter at orkanen Mitch havde ødelagt store områder i Honduras og kostet tusindvis af mennesker livet, lovede EU at støtte opbygningsarbejdet med godt 2,2 mia. svenske kroner.

I dag, mere end to år efter katastrofen, er kun en tiendedel af dette beløb nået ud til orkanens ofre. Medens andre lande står klar med deres projekter, er ikke engang en tiendedel af EU's milliarder nået frem. Resten af pengene ser ud til at være blokeret i Bruxelles.

Hvordan kan Kommissionens arbejdsmetoder ændres, således at man undgår sådanne fejl ved fremtidige katastrofer?

Svar afgivet på Kommissionens vegne af Christopher Patten

(8. maj 2001)

Med henblik på hurtigt at imødekomme de mest presserende behov som følge af orkanen Mitch ydede Det Europæiske Fællesskabs Kontor for Humanitær Bistand (ECHO) mellem 1998 og 2000 Honduras 17,2 mio. EUR i katastrofebistand. Hjælpen til sikring af fødevaresikkerhed i regionen androg i alt 30 mio. EUR i 1999, hvoraf størsteparten gik til Honduras. Fødevarehjælpen og ECHO's bistand til Honduras er allerede blevet udbetalt.

Ud over det store beløb til katastrofebistand bidrager Fællesskabet også for tiden til programmet for genopbygning og modernisering af de mellemamerikanske lande, der er berørt af orkanen Mitch. Dette er en mere langsigtet indsats, som er blevet grundigt forberedt og koordineret med de nationale udviklingsstrategier og andre donorers aktiviteter. Inden for rammerne heraf er Kommissionen i færd med at gennemføre det regionale program for genopbygning af Mellemamerika (PRRAC). Programmet omfatter folkesundhed, drikkevand og sanitære forhold, boligbyggeri og uddannelse i de fire modtagerlande (El Salvador, Nicaragua, Honduras and Guatemala). I december 1999 vedtog Kommissionen den første bevilling af midler til PRRAC til et beløb af 82,5 mio. EUR, og den 22. december 2000 bevilgede Kommissionen det andet bidrag til PRRAC til et samlet beløb på 44,160 mio. EUR, hvoraf ca. 22 mio. EUR går til Honduras. Af det samlede beløb er der udbetalt 2,781 mio. EUR.

PRRAC har via sit delprogram for Honduras allerede afsat 52,7 mio. EUR til dette land, som vil blive anvendt i perioden mellem 2000 og 2007. Den første finansieringsaftale mellem Fællesskabet og Honduras blev undertegnet den 28. juli 2000 til et beløb af 30,026 mio. EUR. På grundlag af denne aftale har Kommissionen den 7. december 2000 undertegnet kontrakter for et beløb på i alt 3 965 848 EUR og har til dato udbetalt 918 000 EUR.

I løbet af de næste to måneder regnes der med undertegnelse af kontrakten for faglig bistand til styring af indsatsen til et beløb af 26 mio. EUR, og der er offentliggjort to indkaldelser af interessetilkendegivelser til et samlet beløb på 49,9 mio. EUR. For en del af dette beløb påregnes der undertegnet en kontrakt på 26,7 mio. EUR ved udgangen af 2001.

Ud over ovennævnte programmer vil Fællesskabet bidrage med ca. 15 mio. EUR til Honduras inden for rammerne af initiativet vedrørende de højt forgældede fattige lande (HIPC). Det beløb kommer til udbetaling, når Den Internationale Valutafond (IMF) beslutter, at Honduras opfylder de nødvendige betingelser herfor.

Den 16. maj 2000 vedtog Kommissionen en meddelelse om en reform af styringen af bistanden til tredjelande(1), hvori den opridser et ambitiøst program af foranstaltninger med henblik på at opnå afgørende forbedringer af kvaliteten og den rettidige ydelse af bistand, samtidig med at der sikres en forsvarlig finansiel styring og en øget effekt af Fællesskabets bistand til tredjelande.

Disse foranstaltninger rummer en radikal forbedring af planlægningen af den eksterne bistand; en samling af projektforløbet af det nyoprettede Samarbejdskontor EuropeAid; en strømlining af procedurer og

udvalgspraksis; og en uddelegering af ansvar til Kommissionens delegationer. Kommissionens delegation i Nicaragua, som er ansvarlig for PRRAC, er en af de højt prioriterede delegationer, der inddrages i den første decentraliseringsserie i år 2001. Reformen er nu ved at blive ført ud i livet. Kommissionen skønner, at når den engang er helt gennemført, vil disse tiltag bidrage afgørende til en bedre kvalitet og en mere rettidig ydelse af Kommissionens bistand til tredjelande.

Kommissionen vil i nær fremtid offentliggøre en meddelelse om spørgsmålet vedrørende sammenkædning af nødhjælp, rehabilitering og udviklingsbistand, hvori den erkender problemernes kompleksitet og indkredser en række foranstaltninger, der kunne forbedre Fællesskabets præstationer, herunder:

- at fremme koordineringen på en mere systematisk måde

- at forkorte tidsfristerne, mobilisere midlerne mere rettidigt og sikre inddragelse af de relevante partnere.

(1) SEK(2000) 814.